
Balatoni szállodák innovációs magatartásának vizsgálata

A tömegturizmus globalizálódásával felértékelődtek az innovatív ötleteken alapuló, különleges termék-és szolgáltatásfejlesztési megoldások alkalmazása. Nincs ez másképp a szállodaszektorban, ahol a XXI. század individualista fogyasztóinak elvárásai, megújulási kényszert jelentenek a szálláshely-szolgáltatással foglalkozó szervezetek számára. Komoly kihívás a helyi adottságokhoz, vonzerőkhöz igazodó, fenntartható, mégis gazdasági szempontból is nyereséges szolgáltatások létrehozása.
Dolgozatunkban a Balaton turisztikai régió szállodáinak innovációs magatartását elemeztük, hiszen ezen régió kiváló fejlődési potenciállal rendelkezik. Ezt mi sem bizonyítja jobban, mint hogy az előző évi bázisadatokhoz képest 2013-ban a balatoni szállodák vendégéjszakái és RevPar mutatói jelentősen növekedtek. Kutatásunkat a Magyar Szállodák és Éttermek Szövetségének (MSZÉSZ) három, négy és ötcsillagos tagszállodái körében végeztük.
Kutatómunkánk kiterjed az újítások típusainak, forrásainak elemzésére, az újítások bevezetésének költségére, gyakoriságára, illetve ezen adatok a szállodák méretének, árbevételének, RevPar adatainak tükrében való vizsgálatára. Kvantitatív és kvalitatív kutatásunkat 28 szállodaigazgató segítette.
Az eredményekről általánosságban elmondható, hogy a szállodák újításai a szolgáltatásfejlesztésre és a stílus-váltásra terjednek ki, az innovációs tevékenységüket elemezve a technológiai újítások hangsúlyosan jelentkeztek, ugyanakkor a változások ötlete a nem menedzsment alapú forrásokból eredeztethető. Az újítások jelentős pozitív változásokat eredményeztek, legtöbb esetben a vendégek száma növekedett, mind az új, mind a visszatérő vendégeké, valamint a célcsoportok összetétele is bővült. Ezen kívül nőtt a vállalkozás hírneve, imázsa, kereslete és forgalma is. 
A kérdőív elemzése során összefüggés tapasztalható a szálloda típusa és a bevezetett innovációk mennyisége, valamint a szervezet mérete és az árbevétel visszaforgatásának hajlandósága között. Az innovatív megoldások alkalmazásának legfőbb célja a vendégek elégedettségének növelése, mely szoros összefüggésben áll a szervezet iránti kereslet növelésével. Az elkövetkező 3 évre tervezett újítások a megfontoltságot jelzik, hiszen radikális, az elmúlt 5 évtől jelentősen eltérő innovációt egyik szálloda sem kíván végrehajtani.
 



